Albina Grčić

Albina Grčić (født 6. februar 1999 i Split i Kroatia) er en kroatisk sanger. Hun startet sangkarrieren sin etter å ha kommet på tredjeplass i sesong 3 av The Voice Hrvatska. Hun representerte Kroatia i Eurovision Song Contest 2021 med sangen «Tick-Tock».

Bakgrunn 
Grčić begynte med musikk i ung alder og tok pianoundervisning ved en lokal musikkskole i seks år. Som åtteåring ble hun del av «Musikktalentene», et lokalt musikkprosjekt for barn, ungdom og voksne.

Hun ble nasjonalt kjent i Kroatia da hun i desember 2019 deltok i sesong 3 av The Voice Hrvatska. Hun endte til slutt på tredjeplass i konkurransen, bak vinneren Vinko Ćemeraš og sølvvinneren Filip Rudan. Like etter fikk hun platekontrakt med Universal Music Croatia, og 16. oktober 2020 slapp hun debutsingelen «Imuna na strah» (immun mot frykt).

I desember 2020 ble hun offentliggjort som en av 14 deltakere til musikkonkurransen Dora 2021, der vinneren får representere Kroatia i Eurovision Song Contest 2021. I konkurransen 13. februar 2021, opptrådte hun med sangen «Tick-Tock», skrevet av Branimir Mihaljević, Max Cinnamon og Tihana Buklijaš Bakić. I Dora 2021 vant hun både jury- og telefonavstemningen med 198 poeng, og hun fikk dermed representere Kroatia i Eurovision Song Contest 2021 i Rotterdam i Nederland. Hun deltok i semifinale i Rotterdam Ahoy tirsdag 18. mai, der hun endte på ellevteplass. Siden hun ikke ble blant de ti beste, kvalifiserte hun seg ikke til finalen.

Diskografi

Singler 
 «Imuna na strah» (2020)
 «Tick-Tock» (2021)

Referanser

Eksterne lenker 
 
 
 
 

 
 
 
 

Kroatiske musikere
Personer fra Split
Deltakere i Eurovision Song Contest 2021